ກຸ່ມປົກປ້ອງ ສິດທິມະນຸດ ຕິຕຽນ ລັດຖະບານ ທະຫານໄທ (ສະໄລດ໌/ວີດີໂອ)
ກຸ່ມປົກປ້ອງສິດທິມະນຸດ HRW ຕຳໜິຕິຕຽນ ການແຕ່ງຕັ້ງ ນາຍພົນປຣະຍຸດ ຈັນໂອຊາ ເຂົ້າຮັບຕຳແໜ່ງ ເປັນນາຍົກລັດຖະມົນຕີ ຂອງໄທ.
ກຸ່ມປົກປ້ອງສິດທິມະນຸດຂັ້ນແນວໜ້າກຸ່ມນຶ່ງ ກ່າວວ່າ ການແຕ່ງ ຕັ້ງນາຍພົນປຣະຍຸດ ຈັນໂອຊາ ເຂົ້າຮັບຕຳແໜ່ງເປັນນາຍົກລັດ ຖະມົນຕີຂອງໄທນັ້ນ ບໍ່ໄດ້ສ້າງຄວາມກ້າວໜ້າ ໃຫ້ແກ່ການເຄົາ ລົບນັບຖືສິດທິມະນຸດຫຼືການກັບຄືນໄປສູ່ການປົກຄອງແບບປະ ຊາທິປະໄຕ ແຕ່ຢ່າງໃດເລີຍ ໂດຍກ່າວວ່າ ການກົດຂີ່ ຢ່າງແຜ່ ກວ້າງຍັງດຳເນີນຢູ່ຕໍ່ມາ 3 ເດືອນຫຼັງຈາກພວກທະຫານເຂົ້າຢຶດ ອຳນາດແລ້ວ ການເລືອກເອົາຜູ້ບັນຊາການທະຫານບົກອາຍຸ 60 ປີ ຢ່າງເປັນ ເອກກະສັນໃນວັນພະຫັດວານນີ້ ແມ່ນເປັນຜົນ ທີ່ຮູ້ຈັກກັນລ່ວງ ໜ້າແລ້ວ ເນື່ອງຈາກວ່າທ່ານເອງເປັນຜູ້ສະໝັກເອົາຕຳແໜ່ງດັ່ງ ກ່າວແຕ່ພຽງຄົນດຽວເທົ່ານັ້ນ ທ່ານປຣະຍຸດເປັນຜູ້ນຳພາຄະນະປົກຄອງທະຫານນັບຕັ້ງແຕ່ໄດ້ບັງຄັບໃຫ້ລັດຖະບານຂອງນາຍົກລັດຖະມົນຕີຍິ່ງລັກ ຊິນນະວັດອອກຈາກອຳນາດ ໃນຖະແຫຼງການສະບັບນຶ່ງທີ່ນຳອອກເຜີຍແຜ່ໃນວັນສຸກມື້ນີ້ ກຸ່ມປົກປ້ອງສິດທິມະນຸດ Human Rights Watch ກ່າວວ່າ ລັດຖະບານທະຫານ ຍັງສືບຕໍ່ ທຳການປາບປາມ ພວກທີ່ຊົມໃຊ້ສິດທິແລະອິດສະຫລະພາບຂັ້ນພື້ນຖານຂອງພວກເຂົາເຈົ້າແລະກໍບໍ່ໄດ້ ສ້າງຄວາມກ້າວໜ້າທີ່ສຳຄັນໃດໆ ໃນການຟື້ນຟູການປົກຄອງແບບປະຊາທິປະໄຕ ຖະແຫຼງການ ກ່າວຕໍ່ໄປວ່າ ພວກທະຫານ ຍັງສືບຕໍ່ກວດກາສື່ມວນຊົນ ໃນຂອບເຂດທີ່ ກວ້າງຂວາງ ຫ້າມການໂຮມຊຸມນຸມຂອງປະຊາຊົນ ແລະກິດຈະກຳທາງດ້ານການເມືອງ ຕ່າງໆ ທຳການຈັບກຸມຄຸມຂັງໂດຍພະລະການຫຼາຍໆຮ້ອຍຄົນແລະບໍ່ເອົາຫົວຊາຕໍ່ການ ກ່າວຫາ ກ່ຽວກັບການທໍລະມານແລະປະຕິບັດແບບບໍ່ຖືກຕ້ອງນັ້ນ ນາຍພົນປຣະຍຸດຈະລົງຈາກຕຳແໜ່ງຜູ້ບັນຊາການທະຫານບົກໃນເດືອນໜ້ານີ້ ທ່ານມີ ແຜນການທີ່ຈະປົກຄອງປະເທດຕໍ່ໄປຈົນກວ່າຈະມີການເລືອກຕັ້ງໃໝ່ໃນທ້າຍປີ 2015 ປະເທດໄທ ໄດ້ປະສົບກັບບັນຫາຄວາມບໍ່ສະຫງົບທາງການເມືອງ ມາຕັ້ງແຕ່ປີ 2006 ເວ ລາອະດີດນາຍົກລັດຖະມົນຕີທັກສິນ ຊິນນະວັດ ຊຶ່ງເປັນອ້າຍຂອງ ທ່ານນາງຍິ່ງລັກ ຊິນ ນະວັດໄດ້ຖືກໂຄ່ນລົ້ມດ້ວຍການກໍ່ລັດຖະປະຫານຂອງພວກທະຫານໃນປີ 2006 ທ່ານ ທັກສິນ ແລະນ້ອງສາວຂອງທ່ານໄດ້ຮັບການຕໍ່ຕ້ານຢ່າງແຂງຂັນ ຈາກບັນດາພວກຜູ້ນຳ ການເມືອງນິຍົມແນວທາງດັ້ງເດີມຂອງໄທ